**Budapest Főváros VII. kerület Erzsébetváros Önkormányzata Képviselő-testületének**

**../2017. (.......) önkormányzati rendelete**

**az üzletek éjszakai nyitvatartásának rendjéről**

Budapest Főváros VII. kerület Erzsébetváros Önkormányzatának Képviselő-testülete a kereskedelemről szóló 2005. évi CLXIV. törvény 6. § (4) bekezdés a) pontjában és a 12. § (5) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 8. pontjában meghatározott feladatkörében eljárva az üzletek éjszakai nyitvatartásának rendjéről a következőket rendeli el:

**I. fejezet**

**Általános rendelkezések**

**1. A rendelet hatálya**

**1. §** (1) E rendelet hatálya kiterjed a Budapest Főváros VII. kerület Erzsébetváros Önkormányzata (a továbbiakban: Önkormányzat) közigazgatási területén működő üzletetekre (a továbbiakban: üzlet), valamint az üzletet üzemeltető természetes személyekre, jogi személyekre és jogi személyiséggel nem rendelkező szervezetekre (a továbbiakban: Kereskedő).

(2) A rendelet hatálya nem terjed ki

a) a szállodákban található,

b) valamint a kulturális és sportlétesítményekben üzemeltetett

üzletekre.

**2. Értelmező rendelkezések**

**2. §** E rendelet alkalmazásában:

1. *kulturális létesítmény:* filmszínház, színház, múzeum, galéria;

2. *üzlettel rendelkezni jogosult:* az üzlethelyiség tulajdonosa, közös tulajdonos esetén tulajdonostársak, vagy haszonélvezettel terhelt ingatlan esetén a haszonélvező;

**3. Hatáskör**

**3. §** (1) A 4. § (3) bekezdés b) pontjában meghatározott engedélyek tekintetében az első fokú eljárás lefolytatására átruházott hatáskörben a jegyző jogosult.

(2) Az (1) bekezdésben meghatározott eljárásokban a fellebbezés elbírálására a Képviselő-testület jogosult.

**II. Fejezet**

**Az üzletek nyitvatartása**

**4. Az üzletek éjszakai nyitvatartásának rendje**

**4. §** *A jelen előterjesztés 12. számú határozatában foglaltak szerint.*

**5. Eseti éjszakai nyitvatartási engedély**

**5. §** (1) Eseti éjszakai nyitvatartási engedély (a továbbiakban: eseti nyitvatartási engedély) csak a Király utca – Erzsébet körút páratlan oldala – Rákóczi út – Károly körút által határolt területen található üzletnek adható.

(2) Az eseti nyitvatartási engedély kizárólag alkalmi rendezvények (pl. esküvő, családi ünnep, bál stb.) tartása céljából kérelmezhető.

(3) Az eseti nyitvatartási engedély iránti kérelemnek tartalmaznia kell:

a) Kereskedő nevét, székhelyének címét;

b) az üzlet címét, elnevezését;

c) a kapcsolattartó nevét, elérhetőségét;

d) a rendezvény időpontját, időtartamát, jellegét;

e) az üzlet és Kereskedő kereskedelmi hatóság által vezetett nyilvántartásba történő bejegyzéséről szóló igazolás számát;

f) a Kereskedő részére a környezetvédelmi hatóság által kiadott, és az üzletre vonatkozó környezetvédelmi zajkibocsátási határérték megállapításáról szóló határozat számát.

(4) Az (1) bekezdésben meghatározott engedély iránti kérelmet a rendezvény napját megelőző legalább 5 munkanappal korábban kell benyújtani.

**6. §**

(1)*A jelen előterjesztés 14. számú határozatában foglaltak szerint.*

(2) Nem adható eseti nyitvatartási engedély, ha a kérelem benyújtását megelőző hat hónapon belül

a) az üzlet zajos működésével szemben korábban benyújtott lakossági panasz alapján indult eljárásban a kereskedelmi hatóság jogerősen kötelezettséget, vagy korlátozást állapított meg az üzlettel szemben,

b) az üzletben korábban megrendezésre került alkalmi rendezvény alkalmával rendőri intézkedésre került sor,

c) Kereskedővel szemben az üzlet működésével összefüggésben a közösségi együttélés alapvető szabályainak megsértése miatt jogerősen közigazgatási bírság kiszabására került sor,

d) Kereskedő állandó nyitvatartási engedélye jogerősen visszavonásra vagy korlátozásra került,

e) a kereskedelmi hatóság az üzlet nyitvatartási idejét, vagy az ott folytatott tevékenységet jogerősen korlátozta.

(3) Kereskedő, illetve alkalmazottja ellenőrzéskor eredeti okirattal vagy másolattal köteles igazolni, hogy rendelkezik az eseti nyitvatartási engedéllyel.

**6. Eljárási szabályok**

**7. §** (1) Az e rendeletben meghatározott engedélyek kiadására, korlátozására, vagy visszavonására vonatkozó eljárásokban a közigazgatási hatósági eljárás, rendtartás szabályait meghatározó, mindenkor hatályos törvény rendelkezéseit kell megfelelően alkalmazni.

(2) Az engedélyező-, az engedély korlátozásáról vagy visszavonásáról szóló határozatot meg kell küldeni

a) a Kereskedő,

b) az üzlettel rendelkezni jogosult,

c) az üzletet is magában foglaló társasház (lakásszövetkezet),

d) Erzsébetváros Rendészeti Igazgatósága,

e) valamint a Budapesti Rendőr-főkapitányság VII. kerületi Rendőrkapitánysága

részére.

(3) A jegyző nyilvántartást vezet mindazon üzletekről, amelyek állandó vagy eseti nyitvatartási engedéllyel rendelkeznek, valamint azon üzletekről, amelyek esetében az állandó nyitvatartási engedély korlátozására vagy visszavonásra került sor.

**III. Fejezet**

**Záró rendelkezések**

**7. Hatálybalépés**

**8. §** (1) E rendelet a kihírdetését követő napon lép hatályba.

(2) E rendelet hatálybalépésével egyidejűleg hatályát veszti Budapest Főváros VII. kerület Erzsébetváros Önkormányzata Képviselő-testületének az üzletek éjszakai nyitvatartásáról szóló 9/2013. (II.22.) önkormányzati rendelete.

**dr. Gotthard Gábor Vattamány Zsolt**

**jegyző polgármester**

**Általános indokolás**

Erzsébetvárosnak meg kell küzdenie a turizmus és az ide látogató embertömeg hátrányaival, amely leginkább rendkívüli köztisztasági és közrendvédelmi helytállást kíván minden szereplőtől.

Az Erzsébetvárosi vendéglátó egységek, szórakozó helyek nyitva tartásának rendjét is szabályozó rendelet előkészítése során számos szereplő együttműködő javaslatát, észrevételeit is megvizsgáltuk, hiszen az önkormányzat célja, hogy közösen találjon megoldást az ügyben érintett szereplőkkel.

A rendelet kidolgozása során a lehető legszélesebb körű egyeztetések folytak civil szervezetekkel, egyesületekkel, önkormányzati képviselőkkel, továbbá különböző szakértőkkel és a vendéglátóhelyek képviselőivel, az így beérkezett javaslatok, vállalások, kötelezettségek közül több olyan is érkezett, amely beépíthetővé vált a kerületi szabályozásba.

Az önkormányzat fő célkitűzése az, hogy az esetleges ellenérdekű felek kompromisszumok útján megegyezhessenek, így egy mindenki számára elfogadható szabályozás szülessen.

**Részletes indokolás**

**1. §** A rendelet területi hatályának meghatározása.

**2. §** A rendelet alkalmazásához szükséges fogalmak magyarázata, illetve az értelmezést segítő meghatározások leírása.

**3. §** A rendeletben meghatározott engedélyek iránti kérelem elbírálására vonatkozó önkormányzati döntési hatáskörök részletes meghatározása.

**4. §** (1) Az üzletek éjszakai nyitvatartási rendjére vonatkozó általános kötelezettség megállapítása.

(2) Az üzletek éjszakai nyitvatartási rendjére vonatkozó általános kötelezettségtől eltérő nyitvatartási rend megállapítása.

(3) Az üzletek éjszakai nyitvatartási rendjére vonatkozó rendelkezések alóli kivételek meghatározása.

**5. §** (1)-(2) Az eseti nyitvatartási engedély kiadásának területi feltételét megállapító rendelkezés.

(3)-(4) Az eseti nyitvatartási engedély iránti kérelem tartalmi követelményeit, illetve benyújtásának határnapját megállapító rendelkezés.

**6. §** (1)-(2) Az eseti nyitvatartási engedély kiadásának rendjére vonatkozó rendelkezés.

(3) Az eseti nyitvatartási engedély jogosultjának kötelezettségének meghatározásával összefüggő rendelkezés.

**7. §** A rendeletben meghatározott engedélyek kiadásához kapcsolódó eljárási szabályok meghatározása

**8. §** Hatályba léptető rendelkezések.